Tlačová správa: **Riaditeľa Kancelárie Rady zvolili v Bruseli za podpredsedu ERGA**

*Bratislava, 30. 11. 2016*

**JUDr. Ľuboš Kukliš, PhD., riaditeľ Kancelárie Rady pre vysielanie a retransmisiu** bol včera na plenárnom zasadnutí ERGA (The European Regulators Group for Audiovisual Media Services) v Bruseli **zvolený za podpredsedu** **ERGA**. *„Výsledok voľby považujem za ocenenie našej dlhoročnej práce, prejav dôvery spolupracovníkov a veľký úspech Slovenskej republiky, ale predovšetkým ho vnímam ako zodpovednú úlohu pokračovať v našich medzinárodných aktivitách,“* zhodnotil Ľ. Kukliš. **Zástupcovia slovenského regulátora sú v európskom priestore dlhodobo lídrom v problematike ochrany maloletých** pred nežiaducimi mediálnymi účinkami. V roku 2016 bol riaditeľ Kancelárie Rady poverený vedením medzinárodného tímu pracovnej skupiny ERGA zriadeného s cieľom sumarizovať a vyhodnocovať poznatky o ochrane maloletých v celoeurópskom kontexte. *„Zvolenie za podpredsedu pre mňa znamená vyjadrenie spokojnosti predstaviteľov ERGA s našim doterajším pôsobením a záväzok ďalej ho skvalitňovať,“* doplnil Ľ. Kukliš.

**ERGA je poradným orgánom Európskej komisie pre oblasť audiovizuálnych médií**, ktorý **združuje vrcholných predstaviteľov regulačných orgánov zo všetkých členských štátov EÚ**. Európskej komisii radí ERGA najmä v otázkach súvisiacich s implementáciou smernice o audiovizuálnych mediálnych službách (AVMS), ktorá prechádza procesom revízie, ale aj v iných témach z oblasti AVMS v rozsahu kompetencií Európskej komisie. Zároveň vytvára platformu pre vzájomnú spoluprácu európskych mediálnych regulátorov a výmenu ich pozitívnych skúseností a poznatkov z regulačnej praxe.

Na včerajšom plenárnom zasadnutí si **ERGA zvolila tiež nového predsedu**, ktorým sa opätovne stala **predsedníčka holandského regulačného orgánu** (Commissariaat voor de Media) Madeleine de Cock Buning. Na pozíciu **podpredsedu** bol popri riaditeľovi Kancelárie slovenskej Rady pre vysielanie a retransmisiu zvolený aj **podpredseda chorvátskeho regulačného úradu** (Hrvatska regulatorna agencija za mrežne djelatnosti) Damir Hajduk.

Viac informácií o postavení a činnosti ERGA je dostupných na webových stránkach: <http://erga-online.eu/>, <https://ec.europa.eu/digital-single-market/en/audiovisual-regulators>.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: [lucia.jelcova@rvr.sk](mailto:lucia.jelcova@rvr.sk)